পেসকোফ বিমান ঘাঁটিতে ড্রোন হামলা হয়েছে রাশিয়ার ভেতর থেকেই - ইউক্রেন
রাশিয়ার পেসকোফ শহরে একটি বিমান ঘাঁটিতে মঙ্গলবার যে ড্রোন হামলা হয়েছে তা রাশিয়ার ভেতর থেকেই পরিচালিত হয়েছে বলে দাবি করেছেন ইউক্রেনের গোয়েন্দা প্রধান।
কিরিলো বুদাবভ বলেন হামলায় দুটো ইলিউশিন সামরিক পরিবহন বিমান ধ্বংস হয়েছে এবং আরো দুটি ক্ষতিগ্রস্ত হয়েছে। রাশিয়া অবশ্য বলছে তাদের চারটি বিমানের ক্ষতি হয়েছে।
মি. বুদানভ অবশ্য খুলে বলেননি ঐ হামলা ইউক্রেনীয়রা চালিয়েছে নাকি রাশিয়ার ভেতরে রুশ নাগরিকদের কাজে লাগানো হয়েছে।
বেশ কিছুদিন ধরে প্রায় প্রতিদিনই রাশিয়ার ভেতরে ইউক্রেনীয়রা ড্রোন হামলা চালাচ্ছে। পেসকোফের রুশ বিমান ঘাঁটিতে হামলার দায়ও স্বীকার করেছে ইউক্রেন।
অনেকে ধারণা করছিলেন পেসকোফের হামলা ইউক্রেনের ভেতর থেকে দূরপাল্লার কোনো অস্ত্র ব্যবহার করে চালানো হয়ে থাকতে পারে। তবে মি. বুদানভ কার্যত তা নাকচ করে দেন।
বৃহস্পতিবার প্রেসিডেন্ট জেলেনস্কি বলেন ইউক্রেনের তৈরি একটি অস্ত্র ৭০০ কিলোমিটার দূরের একটি লক্ষ্যবস্তুতে আঘাত করেছে। ইউক্রেনের সীমান্ত থেকে পেসকোফ প্রায় ৫০০ কিমি দূরে।
“আমরা রাশিয়ার ভেতর থেকে কাজ করছি,” বৃহস্পতিবার দি ওয়ার জোন ওয়েবসাইটকে বলেন ইউক্রেনের গোয়েন্দা প্রধান মি. বুদানভ। তবে কোন ধরণের এবং কতগুলো ড্রোন মঙ্গলবারের ঐ হামলায় ব্যবহার করা হয় তা খোলাসা করেননি তিনি। তিনি বলেন রুশ বিমানগুলোর উপরিভাগ, জ্বালানি ট্যাংক এবং ডানা টার্গেট করে হামলা চালানো হয়।
যে সব রুশ বিমান ক্ষতিগ্রস্ত হয়েছে সেগুলো দূরপাল্লার সামরিক পরিবহন বিমান। অনেক দূরে সৈন্য এবং সরঞ্জাম পাঠাতে এগুলো ব্যবহার করা হয়। সুতরাং মঙ্গলবারের হামলায় রাশিয়ার সমর সম্ভারে বেশ ক্ষতি হয়েছে।
ওদিকে, বৃহস্পতিবার এবং শুক্রবার রাতেও রাশিয়ার ভেতরে বেশ কতগুলো জায়গায় ড্রোন হামলা হয়েছে।
অসমর্থিত একটি খবরে বরা হয়েছে মস্কোর কাছে লুবার্টাসি নামে একটি শহরে রকেটের ইলেকট্রনিক যন্ত্রাংশ তৈরির একটি  কারখানায় ড্রোন আঘাত করেছে।
অবশ্য মস্কোর মেয়র সের্গেই সোবিয়ানিন তার টেলিগ্রাম চ্যানেলে বলেছেন লুবার্টাসির আকাশে কয়েকটি ড্রোন ধ্বংস করা হয়েছে, এবং সেসময় কোনো ক্ষতি বা হতাহতের ঘটনা ঘটেনি।
তবে মস্কো এবং আশেপাশে এর আগে বিভিন্ন হামলার সময়ের মতই শুক্রবার সকালেও রাজধানীর বিমানবন্দরগুলোতে বেশ কয়েকটি  ফ্লাইট ওঠানামায় বিলম্ব হয়েছে, কয়েকটি বাতিল হয়েছে।
ওদিকে, কুরস্ক অঞ্চলের গভর্নর রোমান স্টারোভোইট বলেছেন কুরচাটোফ শহরে কুরস্ক পারমানবিক বিদ্যুৎ কেন্দ্রের কাছে একটি আবাসিক ও একটি অফিস ভবনে ড্রোন আঘাত করেছে।
.

রাশিয়ার পেসকোফ শহরে একটি বিমান ঘাঁটিতে মঙ্গলবার যে ড্রোন হামলা হয়েছে তা রাশিয়ার ভেতর থেকেই পরিচালিত হয়েছে বলে দাবি করেছেন ইউক্রেনের গোয়েন্দা প্রধান।